SAL bevestig: Salarisse gaan laat wees | Netwerk24
Deur Khulekani Magubane, Fin24 En Elvira Wood 21 November 2019 19:33
Een van die SAL se vliegtuie op die Kaapstad-lughawe. Foto: Reuters
Fin24 het voorheen berig dat Pravin Gordhan, minister van openbare ondernemings, gesê het die SAL sal moontlik nie genoeg geld hê om dié maand salarisse te betaal nie.
’n Skermgreep van wat soos ’n interne brief aan werknemers lyk, waarin hulle ingelig word dat salarisse laat betaal gaan word, het Donderdagmiddag Twitter aan die gons gehad.
Tlali Tlali, woordvoerder van die SAL, het aan Fin24 bevestig dat die lugdiens werknemers ingelig het dat salarisse nie soos geskeduleer betaal gaan word nie.
“Die maatskappy het nog nie R2 miljard bekom as bedryfskapitaal nie. Dié geld is ook om salarisse mee te betaal,” het hy in ’n WhatsApp-boodskap aan Fin24 bevestig.
Die SAL is tans onder druk met lede van die metaalwerkersvakbond, Numsa, en die Suid-Afrikaanse Kajuitpersoneelvereniging (Sacca) wat sedert Vrydag by die lugdiens staak. Hulle hou voet by stuk dat salarisse met 8% verhoog moet word.
Die SAL bied ’n verhoging van 5,9% aan.
Thandeka Mgoduso, waarnemende voorsitter van die SAL se direksie, het Woensdag gesê die lugdiens kan nie nou dié verhoging bekostig nie.
Indien vakbonde dit aanvaar, sal dié verhoging eers in Maart 2020 betaal word.
Gordhan het Donderdag ná ’n parlementêre sessie vir joernaliste gesê dat stakende werkers na hul werk moet terugkeer.
Heidi Goikos, ’n verslaggewer van eNCA, het vroegaand op Twitter gesê dat vakbonde en die SAL steeds besig is om oor lone te onderhandel.
Latest update on #SAAStrike
Unions, CCMA & SAA still locked in wage negotiations. We’ve been told it’s nearing to the end. And union leaders might be coming out soon to present the newest offer to the workers. It will all depend on whether they accept it or not.
— Heidi Giokos (@HeidiGiokos) November 21, 2019
Meer oor: Sal | Suid-Afrikaanse Lugdiens | Staking